Onderwysdepartement sluit Gautengse privaat skoolBeamptes van die Gautengse onderwysdepartement buite die Centauri private skool (6 September 2018). Foto: ANA Beamptes van die Gautengse departement van onderwys het Donderdag ŉ privaat skool in Centurion besoek om dié skool, wat volgens die departement onwettig bedryf word, toe te maak. Die afvaardiging, gelei deur Hilda Kekana, die distriksdirekteur vir Tshwane-Suid, het vanoggend by die Centauri- tweetalige private hoërskool in Centurion aangekom. African News Agency berig die beamptes is egter toegang tot die skool geweier. “Dit is private eiendom dié. Niemand kom hier in nie. Ek het met nasionale intelligensie gepraat. Neem net ŉ foto …” het ŉ vrou aan departementsbeamptes en verslaggewers geskree voordat sy terug in die huis gehardloop het. Die beamptes is daarna direk na die Wierdabrug-polisiestasie om ŉ saak teen die skool se eienaars aanhangig te maak. Steve Mabona, woordvoerder van die departement, het gesê die bedryfsregistrasie van die skool is in April deur die provinsiale departement teruggetrek omdat die skool nie aan die post-registrasievereistes voldoen het nie. “Die skool het egter die korrespondensie hieroor geïgnoreer en net voortgegaan met hul bedrywighede,” het hy gesê. Mabona het ŉ lys oortredings uiteengesit wat ŉ ondersoek na die skool glo aan die lig gebring het. Volgens Mabona word die skool vanaf ŉ residensiële perseel bedryf wat doeltreffende leer en onderrig in gedrang bring. “ŉ Onderwyser, mnr. Swanepoel, woon op die perseel. Sy slaapkamer grens aan ŉ klaskamer,” het Mabona gesê. Volgens Mabona het die skool ook nie ŉ voldoende aantal onderwysers in diens nie – hy beweer daar is slegs drie onderwysers, onder wie die skoolhoof, by die skool om leerders in vyf verskillende grade te onderrig. “Een van die onderwysers het nie ŉ onderwyskwalifikasie nie en is nie by die Suid-Afrikaanse Raad vir Opvoeders (Saro) geregistreer nie. Die eienaar van die skool versuim dus om te voldoen aan die Saro-wet.” ‘n Bord buite die Centauri private skool in Raslouw. Foto: ANA Mabona beweer die skool gee nie gehoor aan behoorlike assesseringsbeleidstellings en eksamenprosedures nie, asook dat multigraadonderrig by die skool gedoen word, die vakrooster en take nie aan die staatskurrikulum (KABV) voldoen nie, die skool nie ŉ wetenskaplaboratorium het nie en geen praktiese werk gedoen word nie. “Gasvryheidstudies word as vak by die skool aangebied. Die onderwyser wat hierdie vak gee, is nie gekwalifiseer om dit te doen nie en nie toegerus om te verseker dat die praktiese komponent van hierdie vak voltooi word nie,” het Mabona gesê. Die departement beweer dat die afneem van eksamens op ŉ “lukrake manier” gedoen word. In Junie 2017 is die Graad 9-Lewensoriënteringeksamenvraestel saam met die nasienmemorandum in die eksamenlokaal gevind terwyl die leerders besig was om die eksamen te skryf. Dit word geag as ŉ eksamenonreëlmatigheid. Die eksamenmonitor het die memorandum verwyder en aan die skoolhoof terugbesorg,” het hy gesê. Hy sê punte wat aan leerders toegeken is, kon nie deur die departement geverifieer word nie omdat die skoolhoof nie bewyse kon lewer waar hierdie punte vandaan kom nie. Die departement het gevolglik die registrasie van Centauri teruggetrek en die eienaars is weereens gemaan om onderrigbedrywighede by die skool te staak. Die skool het nou 30 dae kans nadat ouers oor die saak ingelig is om die betrokke leerders by ander skole te plaas. “Dit sal verseker dat die onderrig van hierdie leerders nie in gedrang gebring word nie.”